Cansa Relay For Life Overstrand 2014 | Gansbaai Explore
Cansa Relay For Life Overstrand 2014
Published: 27 March 2014, By: Gansbaai Courant, Category: Gansbaai Community
Die Cansa Relay For Life het weer vir vele pret gesorg met dié jaar se tema : “Kanker oor grense”. Die spanne is gevra om verskillende lande se kleredrag, vlae, kultuur en uitstaande kenmerke uit te beeld. Die belangrikste komponent was die navorsing wat elke span moes doen oor die tipe kanker wat die meeste in daardie spesifieke land voorkom en die redes daarvoor. Ons was verras met die kreatiewe maniere waarop die spanne die uitbeelding gedoen het. Pryse is toegeken aan Denemarke( Nissan) vir hul landsvlag wat gemaak was van plaatkoek en kolwyntjies. Die prys vir die beste plakkaat wat die inligting oor kanker in Suid-Afrika uitgebeeld het, is aan Safe Security toegeken. A-Team het vir Lesotho uitgebeeld en het baie moeite gedoen om tradisionele kleredrag en toerusting te vertoon.
Die dag het ook gesorg vir vele vermaak vir oud en jonk. Kunstenaars wat opgetree het was onder andere Mika en Lara, Manie Jackson, Charne Hugo, Edian Barnard, Neels Moir, Jeandre van der Walt, Theresa, asook die Line-dancers (Dee Ridge) en Lani’s Latin America Ballroom Dancers. Nog ‘n hoogtepunt was die “Wêreldbeker”. Spanne het eier-, driebeen- en kruiwa-stootresies gehardloop en Checkers het weggehardloop met die beker. Die manne van “Round Table” het gesorg vir die kos, soos heerlike lams, wild- en hoenderpotjie, hamburgers, boereworsrolletjies, roosterkoek en slaptjips. Oasis het ons gesond gehou met water en Cathy de Villiers het die heerlikste groentesappe verkoop.
Hierdie jaar was daar ‘n totaal van 105 oorwinnaars en 75 spanne wat die Relay For Life 2014 bygewoon het. Ons wil ook sommer van die geleentheid gebruik maak om al die oorwinnaars uit te nooi na ons ondersteuningsgroep wat elke derde Woensdag van die maand om 10:00 by Europa Restaurant plaasvind. Hier gesels ons nie net oor die moeilike tye van diagnose en behandeling nie, maar deel belangstellings, gesonde leefstyl en sprekers wat hul kundigheid oor verskeie onderwerpe deel.
Kansa wil graag al die vrywilligers wat die Relay For Life Overstrand 2014 moontlik gemaak het, bedank vir hulle onbaatsugtige diens! Ons wil ook elke borg, die spanne asook die dagbesoekers bedank vir hulle bydrae tot die jaar se suksesvolle Relay For Life.